પૃથ્વીની માફક ઈતિહાસ પણ જાણે ગોળ હોય તેમ એક જ પ્રકારની રાજનૈતિક ઘટનાઓનું પુનરાવર્તન થતું રહેતું હોય છે. અગાઉ 2002ના રમખાણો વખતે તત્કાલિન વડાપ્રધાન અટલબિહારી વાજપેયીએ તત્કાલિન મુખ્યમંત્રી નરેન્દ્ર મોદીને પક્ષપાતી વલણ રાખ્યા વગર મુખ્યમંત્રી તરીકેનો પોતાનો રાજધર્મ નિભાવવાની સલાહ આપી હતી. આજે નરેન્દ્ર મોદી પોતે જ્યારે વડાપ્રધાન બની ચૂક્યા છે ત્યારે ગુજરાતમાં પરપ્રાંતિયો પર થઈ રહેલા હુમલા સંદર્ભે મુખ્યમંત્રીને ઠપકો આપીને પક્ષપાત રાખ્યા વગર અસરકારક કામગીરી કરવા તાકિદ કરી રહ્યા છે. આડકતરી રીતે એ રાજધર્મનું પાલન કરવાની જ સલાહ હોઈ ઈતિહાસનું બહુ રસપ્રદ રીતે પુનરાવર્તન થયું ગણાશે. ગાંધીનગરના બદલાતા હવામાનમાં એક ચર્ચા એવી પણ સંભળાઈ રહી છે કે રૂપાણીની મોળી કામગીરીથી નારાજ મોદી તેમને હટાવવા ઈચ્છે છે, પરંતુ અમિત શાહને આ કહ્યાગરા મુખ્યમંત્રી વધુ માફક આવતા હોવાથી તેઓ રૂપાણીનો બચાવ કરી રહ્યા છે. એ પણ ઈતિહાસનો બીજો યોગાનુયોગ ગણાશે.